24.2.2022
SK
Úradný vestník Európskej únie
C 88/63
Sauvignon B – Sauvignon blanc Sauvignon gris G – Fié gris Sémillon B
8.
Opis súvislostí Vďaka blízkosti veľkých vodných plôch (Atlantický oceán, ústie rieky Gironde, údolia riek Garonne a Dordogne) ktoré zohrávajú dôležitú termoregulačnú úlohu, panujú v zemepisnej oblasti priaznivé a relatívne stále klimatické podmienky na výrobu vína.
Čím je územie ďalej od mora a veľkých údolí a bližšie k lesným oblastiam Landes, Saintonge a Double Périgourdine, tým je oceánsky vplyv zmierňujúci jarné mrazy slabší.
Preto sa v severných a juhojuhozápadných výbežkoch zemepisnej oblasti vinič pestuje len zriedkavo.
Zemepisná oblasť sa rozprestiera na území 497 z 538 obcí departementu Gironde s výnimkou juhozápadnej časti departementu, ktorá nie je vyhradená na vinohradníctvo, ale na lesné hospodárstvo.
Odrody v regióne Bordeaux pestované v oceánskej klíme si už od 17. a 18. storočia vyžadovali vedenie na oporných koloch, a neskôr sa začali plošne používať oporné konštrukcie s cieľom zabezpečiť rovnomerne rozmiestnenú úrodu a listovú plochu postačujúcu na syntézu chlorofylu potrebnú na dosiahnutie optimálnej zrelosti hrozna.
Hrozno zozberané pri optimálnej zrelosti zaručuje vynikajúcu rovnováhu sladkej a kyslej chuti, ktorá je potrebná na sviežosť vína a dobrý priebeh druhotného kvasenia.
Na základe rozličných druhov pôd a rôznej orientácii svahov sa podľa vlastnosti prostredia vyšľachtili a prispôsobili rôzne odrody, čím sa vysvetľuje tradičná tendencia výroby vín sceľovaním.
Vyskytujú sa tu štyri rôzne druhy pôd: — ílovito-vápnité pôdy a vápnito-slieňovité pôdy, ktoré sú veľmi rozšírené na svahoch kopcov, kde sa veľmi dobre darí odrode Merlot N, — kremičité pôdy zmiešané s ílovitými a vápencovými zložkami, ktoré sú mimoriadne vhodné na pestovanie odrôd Merlot N a Sauvignon B, — ílovité pieskovce s jemnými kremičitými zložkami, ktoré tvoria ľahšie pôdy vhodné na výrobu základných vín z bielych odrôd, — štrkovité pôdy zložené zo štrku, kremencových obliakov viac či menej hrubozrnných pieskov, ktoré tvoria dobre odvodňované teplé terasy, ktoré sú ideálne na pestovanie viniča, najmä odrody Cabernet Sauvignon N.
Vďaka svojim skúsenostiam s výrobou vín z rôznych odrôd vyrábajú vinári zmesi, ktorých zloženie svedčí o ich rozsiahlych vedomostiach.
Voľbou odrôd a ročníkov sa zabezpečuje vyváženosť kyslej a ovocnej rovnováhy vín.
Vďaka tomu, že pri zbere a počas prepravy sa dbá na to, aby hrozno ostalo neporušené, a že v špecifikácii sú stanovené prísne pravidlá, ktoré sa musia dodržiavať pri lisovaní, je zabezpečená čírosť hroznovej šťavy.
V záujme kvality druhotného kvasenia možno odsírenie vykonávať len v obmedzenej miere.
Zrenie na kaloch, počas ktorého sa rozvíjajú terciárne vône, prispieva ku komplexnosti vín.
Vinohradnícka oblasť Bordeaux bola vďaka prístavu a úzkej historickej väzby na iné krajiny, ktoré veľmi skoro viedli k vzniku organizovaného a živého obchodu, vždy otvorená vonkajšiemu svetu.
Využívali sa tu technické inovácie, ktoré sa šírili ďalej a prispievali k dynamizácii prevádzok.
Vďaka tomu sa miestne zručnosti a znalosti neustále prehlbovali, narastali a šírili za hranice oblasti, pričom súčasne sa zachovávali dávne zvyky.
Od vytvorenia výsadných vzťahov s Anglickom v 12. storočí až do dobytia ázijských trhov, ktoré sa odvtedy otvorili vinárskym výrobkom, sa vinohradníci z Bordeaux vždy dokázali prispôsobiť vývoju na trhu a súčasne rešpektovať prostredie, v ktorom sa nachádzajú vinohrady.
Dôkazom tejto dynamiky je existencia širokej palety výrobkov, ako aj neustály nárast objemu produkcie šumivých vín „Crémant de Bordeaux“.
Hoci šumivé víno „Crémant de Bordeaux“ predstavuje len časť vinárskej produkcie regiónu Bordeaux, je príkladom bohatého potenciálu tradičných odrôd a dlhoročnú schopnosť miestnych vinárov prispôsobovať postupy výroby a inovácie.
Šumivé víno „Crémant de Bordeaux“ (biele alebo ružové) je výsledkom kombinácie používania odrôd regiónu Bordeaux a postupov výroby vína tradičným druhotným kvasením.